Document ID: 32012D0207

DELEGOVANÉ ROZHODNUTIE KOMISIE
z 8. februára 2012,
ktorým sa mení a dopĺňa príloha III k rozhodnutiu Európskeho parlamentu a Rady č. 1080/2011/EÚ, ktorým sa Európskej investičnej banke poskytuje záruka EÚ na pokrytie straty z úverov a zo záruk za úvery na projekty mimo Únie a ktorým sa zrušuje rozhodnutie č. 633/2009/ES, pokiaľ ide o Sýriu
(2012/207/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Európskeho parlamentu a Rady č. 1080/2011/EÚ z 25. októbra 2011, ktorým sa Európskej investičnej banke poskytuje záruka EÚ na pokrytie straty z úverov a zo záruk za úvery na projekty mimo Únie a ktorým sa zrušuje rozhodnutie č. 633/2009/ES (1) a najmä na jeho článok 4 ods. 2,
keďže:
(1)
V záveroch Rady o Sýrii z 23. mája 2011 (2) sa vyzýva Európska investičná banka (EIB), aby nateraz neschvaľovala nové finančne operácie EIB v Sýrii.
(2)
V uznesení Európskeho parlamentu zo 7. júla 2011 o situácii v Sýrii, Jemene a Bahrajne v súvislosti so situáciou v arabskom svete a severnej Afrike sa vítajú závery Rady zaviesť reštriktívne opatrenia týkajúce sa Sýrie, a najmä vyzvať EIB, aby nateraz neschvaľovala nové finančné operácie v Sýrii.
(3)
Politická a hospodárska situácia v Sýrii sa od prijatia rozhodnutia č. 1080/2011/EÚ ešte viac zhoršila.
(4)
V záveroch Rady o Sýrii zo 14. novembra 2011 (3) sa rozhodlo zaviesť proti sýrskemu režimu nové reštriktívne opatrenia tým, že sa pozastaví vyplácanie čiastok alebo iných platieb v rámci existujúcich dohôd EIB o pôžičke so Sýriou alebo v súvislosti s nimi.
(5)
V tejto súvislosti Rada prijala radu reštriktívnych opatrení vrátane zákazu vyplácať finančné prostriedky zo strany EIB v súvislosti s existujúcimi dohodami o pôžičke medzi Sýriou a EIB, ktoré sa teraz konsolidujú v rozhodnutí Rady 2011/782/SZBP z 1. decembra 2011 o reštriktívnych opatreniach voči Sýrii, a ktorým sa zrušuje rozhodnutie 2011/273/SZBP (4), a v nariadení Rady (EÚ) č. 36/2012 z 18. januára 2012 o reštriktívnych opatreniach vzhľadom na situáciu v Sýrii, a ktorým sa zrušuje nariadenie (EÚ) č. 442/2011 (5).
(6)
Komisia s pomocou Európskej služby pre vonkajšiu činnosť dospela k záveru, že celková hospodárska a politická situácia si vyžadujú vyčiarknutie Sýrie z prílohy III k rozhodnutiu č. 1080/2011/EÚ, v ktorej sa stanovuje zoznam krajín oprávnených na financovanie zo strany EIB v rámci záruky EÚ,
PRIJALA TOTO ROZHODNUTIE:
Článok 1
V časti B bode 1 prílohy III k rozhodnutiu č. 1080/2011/EÚ sa vypúšťa slovo „Sýria“.
Článok 2
Toto rozhodnutie nadobúda účinnosť dňom po jeho uverejnení v Úradnom vestníku Európskej únie.
V Bruseli 8. februára 2012

Labels: 18
2
15
5